## Pravilnik o postupku homologacije traktora za poljoprivredu i šumarstvo s obzirom na priključna vratila TPV 318 (izdanje 00)

### NN 100/2007 (3.10.2007.), Pravilnik o postupku homologacije traktora za poljoprivredu i šumarstvo s obzirom na priključna vratila TPV 318 (izdanje 00)

# DRŽAVNI ZAVOD ZA MJERITELJSTVO

**2967**

Temeljem članka 275. stavak 3. Zakona o sigurnosti prometa na cestama (»Narodne
novine« br. 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA PRIKLJUČNA VRATILA TPV 318 (IZDANJE 00)(\*)

Članak 1.

Ovim se Pravilnikom uređuje postupak homologacije traktora za poljoprivredu i
šumarstvo kategorija T1, T2 i T3(1) s obzirom na priključna vratila i njihovu
zaštitu.

Članak 2.

Tehnički zahtjevi u postupku homologacije navedeni su u Priloga I. dok je
postupak homologacije naveden u člancima 8. – 10. Pravilnika o homologaciji tipa
traktora za poljoprivredu i šumarstvo. Prilozi I. - II. čine sastavni dio ovoga
Pravilnika.

Članak 3.

Tijelo nadležno za homologaciju traktora u smislu odredaba ovoga Pravilnika je
Državni zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu traktora s obzirom na
priključna vratila i njihovu zaštitu ako taj tip traktora zadovoljava zahtjeve
iz Priloga I.
Obrazac priloga certifikatu o homologaciji tipa traktora dan je u Prilogu II.

Članak 5.

Novi traktori s obzirom na priključna vratila i njihovu zaštitu mogu se
homologirati, uvoziti i stavljati na tržište ako zadovoljavaju zahtjeve ovoga
Pravilnika i njegovih priloga.

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ta osoba ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika
– da može dokazati poznavanje metoda i postupaka ispitivanja danih u Prilogu I.
– da ima najmanje jednoga djelatnika školske spreme VII/1 strojarskog smjera.

Članak 7.

Odredbe članka 5. ovoga Pravilnika primjenjivat će se od 1. listopada 2008.
godine za sve nove traktore koji se prvi puta registriraju u republici
Hrvatskoj.

Članak 8.

Ovaj Pravilnik stupa na snagu osmoga dana od njegove objave u »Narodnim
novinama«.

Klasa: 011-02/07-02/21
Urbroj: 558-04/2-07-1-BG
Zagreb, 20. rujna 2007.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

\_\_\_\_\_\_\_\_
(\*) Pravilnik preuzima sadržaj
Direktive Vijeća 86/297/EEZ o usklađivanju zakonodavstava država članica koje se
odnosi na priključna vratila traktora na kotačima za poljoprivredu ili šumarstvo
i njihovu zaštitu, s uključenim izmjenama i dopunama u Direktivi 97/54/EZ.
(1) Definicija vozila i kategorizacija dani su u točki 4. članka 4.
Pravilnika o homologaciji tipa traktora za poljoprivredu i šumarstvo (»Narodne
novine« br. 15/06).

**PRILOG I**
DEFINICIJE I PODRUČJE PRIMJENE, ZAHTJEV ZA HOMOLOGACIJU, HOMOLOGACIJA, TIPOVI
PRIKLJUČNOG VRATILA I ZAHTJEVI ZA KONSTRUKCIJU I UGRADBU PRIKLJUČNOG VRATILA I
NJEGOVU ZAŠTITU

1. DEFINICIJE I PODRUČJE UPORABE
1.1. »Priključno vratilo« označava stršeći dio traktorskog pogonskog vratila
koji prenosi gibanje na priključeni stroj.
1.2. Odredbe ovoga Pravilnika se odnose samo na priključna vratila definirana u
točki 1.1. i smještena u stražnjem dijelu traktora. Međutim, točka 5.2. odnosi
se na traktore, čiji razmak kotača (namjestiv ili ne) na jednoj od pogonskih
osovina iznosi najmanje 1 150 mm.
2. ZAHTJEV ZA HOMOLOGACIJU
2.1. Zahtjev za homologaciju tipa traktora s obzirom na priključno vratilo
podnosi proizvođač ili njegov ovlašteni zastup­nik.
2.2. U zahtjev treba, u tri primjerka u odgovarajućem mjerilu priložiti crteže
onih traktorskih dijelova na koje se odnose zahtjevi ovoga Pravilnika.
2.3. Tehničkoj službi odgovornoj za provođenje homologacijskih ispitivanja se
dostavlja traktor koji je predstavnik tipa trak­tora koji se homologira, ili dio
(dijelovi) koji je (su) bitan za provođenje ispitivanja zahtijevanih u ovom
Pravilniku.
3. HOMOLOGACIJA TIPA
3.1 Certifikat, koji odgovara uzorku iz Priloga II, se mora priložiti
certifikatu o – homologaciji tipa traktora za svaku dodijeljenu ili odbijenu
homologaciju.
4. TIPOVI PRIKLJUČNIH VRATILA
4.1. Značajke vratila moraju odgovarati jednom od tipova opisanih u tablici 1.:

*Tablica 1*. ZNAČAJKE TIPOVA PRIKLJUČNIH VRATILA

|  |  |  |  |  |
| --- | --- | --- | --- | --- |
| Tip | Nazivni promjer (mm) | Broj žljebova | | Nazivni broj okretaja (min-1) (1) |
| 1 | 35 | 6 ravnih žljebova | | 540 i/ili 1000 |
| 2 | 35 | 21 | evolventnih žljebova |
| 3 | 45 | 20 |
| (1) Osim priključnog vratila čiji je broj okretaja povezan s brzinom vožnje traktora. | | | | |

4.2. Na odgovarajući način treba održati broj okretaja
priključ­nog vratila.
4.3. Ako između motora i priključnog vratila postoji više od jednog prijenosnog
omjera, svaka promjena tog omjera treba biti vidljiva. Također je potrebno,
posebnim konstrukcijskim mjerama spriječiti slučajne promjene toga prijenosnog
omjera, posebno na veći broj okretaja. Ta sigurnosna naprava treba djelovati pri
svakoj uporabi priključnog vratila.
4.4. Izabrani broj okretaja priključnog vratila treba biti uvijek jasno
prikazan.
5. KONSTRUKCIJSKI ZAHTJEV I ZAHTJEVI ZA UGRADBU
5.1. Smjer vrtnje stražnjeg priključnog vratila
U smjeru kazaljke na satu ako se gleda u smjeru vožnje traktora.
5.2. Sigurnosni prostor oko priključnog vratila
Sigurnosni prostor oko priključnog vratila mora biti u skladu sa crtežima na
slici 1. i mjerama iz tablice 2.

![](dodatni/378479.gif)

*Slika 1.*SIGURNOSNI PROSTOR OKO PRIKLJUČNOG VRATILA

*Tablica 2.* MJERE SIGURNOSNOG PROSTORA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Tip | a  najmanje | b  najviše | c  najviše | f  najmanje | g  najmanje | i  najmanje | R  kuglasto najviše | α  najmanje |
| 1 | 76 | 80 | 60 | 120 | 240 | 280 | 76 | 55º |
| 2 |
| 3 | 89 | 100 | 65 | 145 | 290 | 295 | 89 | 51º |

5.3. Zaštita priključnog vratila
5.3.1. Zaštitni pokrov
5.3.1.1. Priključno vratilo mora biti zaštićeno pokrovom koji je pričvršćen na
traktoru i koji najmanje pokriva vrh i bočne strane priključnog vratila kako je
prikazano na slici 2. Dopušteni su također i drugi načini koji osiguravaju
sličan stupanj zaštite kao na primjer: prier: pri vratilo je uvučeno u tijelo
traktora ili je zaštićena drugim (posebnim) dijelom (nosačem kuke za vuču,
pokrovom vučne spojnice itd.).
5.3.1.2. Mjere zaštitnog pokrova za svaki tip priključnog vratila navedeni su u
tablici 3.
5.3.1.3. Traktor također mora imati dodatni nepomični zaštitni pokrov koji u
potpunosti pokriva priključno vratilo kad ono nije u uporabi.
5.3.2. Značajke zaštitnih pokrova
5.3.2.1. Zaštitni pokrov mora biti oblikovan tako da ne ometa uporabu i
održavanje traktora (već da ju olakša).
Održavanje mora biti moguće bez uklanjanja zaštitnog pokrova.
5.3.2.2. Upotrijebljeni materijali moraju biti otporni na vremenske utjecaje, u
hladnom vremenu moraju zadržati svoje mehanička svojstva i zadovoljavajuću
mehaničku tvrdoću.
5.3.2.3. Zaštitni pokrov ne smije imati šiljastih i oštrih rubova, nikakvih
otvora čiji je promjer ili duljina stranice kvadrata ili pravokutnika veća od 8
mm, osim otvora koji su potrebni za pričešćenje lanca zaštitnog pokrova
kardanskog vratila. Zaštitni pokrov mora moći izdržati težinu od 120 daN, osim u
slučaju da je izveden tako da se ne može upotrijebiti kao stuba.

![](dodatni/378480.gif)

*Slika 2.*ZAŠTITNI POKROV ZA PRIKLJUČNE POGONSKA VRATILA TIPA 1, 2 i 3.

*Tablica 3.* MJERE ZAŠTITNOG POKROVA PRIKLJUČNOG POGONSKOG VRATILA

|  |  |  |  |  |
| --- | --- | --- | --- | --- |
| Tip | Mjere zaštitnoga pokrova (1) (mm) | | | |
| a | b ± 5 | c ± 5 | d ± 5 |
| 1 | 70 | 125 | 85 | 285 |
| 2 | 70 | 125 | 85 | 285 |
| 3 | 80 | 150 | 100 | 300 |
| (1) Ako traktor straga ima dva priključna pogonska vratila, mogu se mjere b i/ili d prilagoditi tako da se ostvari potrebna udaljenost između vratila i zaštitnog pokrova. | | | | |

**PRILOG II**
*Obrazac*

> > > > > > > > > > > > |  |
> > > > > > > > > > > > | --- |
> > > > > > > > > > > > | Naziv tijela nadležnog za homologaciju |

PRILOG CERTIFIKATU O HOMOLOGACIJI TIPA TRAKTORA S OBZIROM NA
PRIKLJUČNO VRATILO I NJEGOVU ZAŠTITU

(Članak 4. stavak 2. i članak 10. Direktive Vijeća od 4. ožujka 1974. godine o
usklađivanju zakonodavstva država članica o homologaciji traktora sa kotačima za
poljoprivredu ili šumarstvo)

Broj homologacije tipa:
............................................................................
1. Marka ili trgovačko ime traktora:
.........................................................
2. Tip traktora:
........................................................................................
3. Naziv i adresa proizvođača:
.................................................................
4. Naziv i adresa ovlaštenog zastupnika proizvođača (ako postoji): ...........
5. Kratak opis priključnog vratila:
............................................................
6. Traktor predan na homologaciju dana:
.................................................
7. Tehnička služba odgovorna za homologacijska ispitivanja: ....................
8. Datum izvještaja te službe:
...................................................................
9. Broj izvještaja koji je izdala ta služba:
...................................................
10. Homologacija s obzirom na priključno vratilo i njegovu zaštitu je
dodije-
     ljena /odbijena (1):
...............................................................................
11. Ovom izvještaju su priloženi sljedeći crteži koji nose gore navedeni broj

      homologacije:
.....................................................................................

Slike onih dijelova traktora koji su bitni za Direktivu Vijeća 86/297/EZ
      od 26.
svibnja 1986. godine o usklađivanju zakonodavstva država članica
      o priključnom
vratilu i njegovoj zaštiti na traktorima s kotačima za poljo-
      privredu i
šumarstvo.

Slike se predaju nadležnim tijelima država članica na njihov izričit zahtjev.
12. Napomene, ako ih ima:
.........................................................................
13. Mjesto:
................................................................................................
14. Datum:
................................................................................................
15. Potpis:
.................................................................................................

\_\_\_\_\_\_
(1) Precrtati nepotrebno.

Pravilnik, NN 100/2007-2967
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)